Komisijos sprendimas
1994 m. gegužės 30 d.
iš dalies keičiantis Sprendimą Nr. 85/377/EEB, nustatantį Bendrijos žemės ūkio valdų tipologiją
(94/376/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje [1], su paskutiniais pakeitimais, padarytais Reglamentu (EEB) Nr. 3577/90 [2], ir ypač į jo 4 straipsnio 4 dalį ir 11 straipsnį,
kadangi ir ūkių struktūros tyrimuose, ir Ūkių apskaitos duomenų tinkle (FADN) Bendrijos žemės ūkio valdų tipologija, nustatyta Komisijos sprendime Nr. 85/377/EEB [3], ypač standartinis bendrasis pelnas, yra žemės ūkio valdų klasifikacijos pagal ekonominį dydį ir ūkininkavimo tipą pagrindas; kadangi Bendrijos tipologija taip pat remiamasi apskaičiuojant Europinio dydžio vienetus (ESU) ir ribas, taikomas stebėjimo sričiai apibrėžti bei respondentinių valdų, jau įtrauktų ar numatytų įtraukti į FADN, atrankos planui sudaryti;
kadangi, vykdant bendrąją žemės ūkio politiką, ūkių struktūros tyrimo duomenimis, suklasifikuotais pagal ESU ir ūkininkavimo tipą, remiamasi priimant ūkių struktūros politikos sprendimus ir apibrėžiant FADN stebėjimo sritį, ir tuo remiamasi atrenkant bei indeksuojant FADN ūkių atrankinę imtį; kadangi respondentinės valdos stebėjimo srityje turi būti parenkamos taip, kad jos tipiškai atspindėtų planuojamos analizės tikslus;
kadangi Tarybos reglamentas (EEB) Nr. 571/88 [4], su paskutiniais pakeitimais, padarytais Komisijos sprendimu Nr. 93/156/EEB [5], numato 1988-1997 m. atlikti keletą žemės ūkio valdų struktūrų tyrimų ir pateikia tiriamų požymių sąrašą;
kadangi Komisijos sprendimo Nr. 85/377/EEB 11 straipsnyje nustatyta, kad valstybių narių padedama Komisija turi bent kas 10 metų iš naujo svarstyti sprendimo taikymo patirtį ir visus šioje srityje iškilusius Bendrijos poreikius; kadangi, atlikus tokį svarstymą, šio sprendimo nuostatos prireikus gali būti pakeistos;
kadangi 1988-1997 m. tyrimo rodiklių sąrašo struktūra ir turinys yra pakeistas, dėl to naujojo sąrašo rodikliai skiriasi nuo ankstesniuose tyrimuose registruotų rodiklių; kadangi Bendrijos žemės ūkio valdų tipologija priklauso nuo to sąrašo ir dėl to būtina Sprendimą Nr. 85/377/EEB suderinti su tyrimo rodiklių sąrašu, kuris yra nustatytas Reglamente (EEB) Nr. 571/88;
kadangi šiame sprendime numatytos priemonės atitinka Bendrijos privačių ūkių apskaitos duomenų tinklo komiteto nuomonę ar Žemės ūkio statistikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo Nr. 85/377/EEB II ir III priedai iš dalies keičiami šio sprendimo I ir II priedais.
2 straipsnis
Šis sprendimas taikomas nuo 1988 m.
3 straipsnis
Šis sprendimas skiriamas valstybėms narėms.
Priimta Briuselyje, 1994 m. gegužės 30 d.